安州應城玉女湯作
作者：李白
朝代：唐

paragraphs: 神女歿幽境，湯池流大川。
陰陽結炎炭，造化開靈泉。
地底爍朱火，沙傍歊素煙。
沸珠躍明月，皎鏡函空天。
氣浮蘭芳滿，色漲桃花然。
精覽萬殊入，潛行七澤連。
愈疾功莫尚，變盈道乃全。
濯濯氣清泚，晞髮弄潺湲。
散下楚王國，分澆宋玉田。
可以奉巡幸，奈何隔窮偏。
獨隨朝宗水，赴海輸微涓。